Document ID: 32007R0425

KOMISIJOS REGLAMENTAS (EB) Nr. 425/2007
2007 m. balandžio 19 d.
įgyvendinantis Europos Parlamento ir Tarybos reglamentą (EB) Nr. 1365/2006 dėl krovinių vežimo vidaus vandenų keliais statistikos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. rugsėjo 6 d. Europos Parlamento ir Tarybos reglamentą (EB) Nr. 1365/2006 dėl krovinių vežimo vidaus vandenų keliais statistikos (1), ypač į jo 9 straipsnį,
kadangi:
(1)
Pagal Reglamento (EB) Nr. 1365/2006 9 straipsnį Komisija turėtų nustatyti šio reglamento įgyvendinimo priemones.
(2)
Būtina iš dalies pakeisti Reglamento (EB) Nr. 1365/2006 3 straipsnyje pateiktas apibrėžtis, papildant naujomis apibrėžtimis ir pateikiant paaiškinimus bei duomenų teikimo nurodymus, siekiant užtikrinti suderintą metodinę palyginamų statistinių duomenų rinkimo ir rengimo Bendrijos lygiu sistemą.
(3)
Būtina iš dalies pakeisti duomenų rinkinio aprėptį ir Reglamento (EB) Nr. 1365/2006 priedų turinį, kad būtų galima teikti pakankamai šios transporto rūšies statistinių duomenų bei užtikrinti, kad būtų rengiami tinkami statistiniai duomenys Bendrijos lygiu.
(4)
Būtina nustatyti duomenų rinkmenų, formato ir laikmenos, kurioje duomenys turi būti perduodami, aprašymą siekiant užtikrinti, kad šiuos duomenis būtų galima greitai ir ekonomiškai apdoroti.
(5)
Reikėtų parengti statistinių rezultatų sklaidos nuostatas.
(6)
Todėl Reglamentas (EB) Nr. 1365/2006 turėtų būti atitinkamai iš dalies pakeistas.
(7)
Šiame reglamente numatytos priemonės atitinka Statistikos programų komiteto, įsteigto Tarybos sprendimu 89/382/EEB, Euratomas (2), nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1365/2006 iš dalies keičiamas taip:
1)
3 straipsnis pakeičiamas taip:
„3 straipsnis
Apibrėžtys
Šiame reglamente taikomos šios apibrėžtys:
a)
laivybai tinkamas vidaus vandens kelias - tai vandentakis (ne jūros dalis), kuris dėl natūralių ar dirbtinių savybių yra tinkamas laivybai, pirmiausia vidaus vandens kelių laivais;
b)
vidaus vandens kelių laivas - tai plaukiojantis laivas, sukonstruotas vežti krovinius arba skirtas viešuoju transportu vežti keleivius, kuris plaukioja daugiausia laivybai tinkamais vidaus vandens keliais arba vandenyse, kurie yra mažo bangavimo vandenyse arba jiems artimose teritorijose, arba teritorijose, kuriose taikomos uostų taisyklės;
c)
laivo registravimo valstybė - tai šalis, kurioje laivas yra registruotas;
d)
vidaus vandens kelių transportas - tai bet koks krovinių ir (arba) keleivių vežimas vidaus vandens kelių laivais, visiškai ar iš dalies vykdomas laivybai tinkamais vidaus vandens keliais;
e)
nacionalinis vidaus vandens kelių transportas - tai vežimas vidaus vandens keliais iš vieno į kitą tos pačios šalies uostą, nesvarbu kokia yra laivo registravimo valstybė;
f)
tarptautinis vidaus vandens kelių transportas - tai vežimas vidaus vandens keliais iš vienos šalies uosto į kitos šalies uostą;
g)
tranzitinis vidaus vandens kelių transportas - tai vežimas vidaus vandens keliais per šalies teritoriją iš vieno kitos šalies uosto į kitą tos pačios arba kitos šalies uostą, jei visos kelionės per šalies teritoriją metu kroviniai neperkraunami;
h)
vidaus vandens kelių eismas - tai laivo plaukimas konkrečiu laivybai tinkamu vidaus vandens keliu.“
2)
Reglamento (EB) Nr. 1365/2006 A-F priedai pakeičiami šio reglamento I priedo tekstu.
2 straipsnis
Įgyvendinant Reglamentą (EB) Nr. 1365/2006 taikomos šio reglamento II priede pateikiamos papildomos apibrėžtys, paaiškinimai ir duomenų teikimo nurodymai.
3 straipsnis
Taikant Reglamento (EB) Nr. 1365/2006 5 straipsnį statistiniai duomenys perduodami arba įkeliami elektroninėmis priemonėmis į Eurostato bendrą duomenų prieigą vadovaujantis šio reglamento III priede pateiktu duomenų rinkmenų aprašymu ir nustatyta perdavimo laikmena.
Perdavimo formatas turi atitikti Eurostato nurodytus perduodamų duomenų keitimosi standartus.
4 straipsnis
Taikydama Reglamento (EB) Nr. 1365/2006 6 straipsnį, Komisija platina (bet kokioje laikmenoje ir bet kokios duomenų struktūros) visus Reglamento (EB) Nr. 1635/2006 A-F prieduose nurodytus duomenis, kurių valstybės narės nėra paskelbusios konfidencialiais.
5 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. balandžio 19 d.

Labels: 12
8
19